DA Den Europæiske Unions Tidende C 114/11

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 114/10)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

SAMMENFATTENDE DOKUMENT

RÅDETS FORORDNING (EF) Nr. 510/2006

»RADICCHIO DI VERONA«

EF-Nr.: IT/PGI/005/0670/16.01.2008

BGB BOB

1. Produktets navn

»Radicchio di Verona«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Klasse 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen »Radicchio di Verona«

Den beskyttede oprindelsesbetegnelse »Radicchio di Verona« bruges om planter af familien Compositae, slægten Cichorium, arten inthybus og sorten Rossa di Verona (tidlig og sen).

Planter med den beskyttede oprindelsesbetegnelse »Radicchio di Verona« har hele, stilkløse, ufligede, indadkrummede blade. De tætsiddende blade, hvis typiske mørkerøde farve er et resultat af lave vintertemperaturer, giver hovedet den typiske kompakte form. Bladene har stærkt udviklede, hvide strenge.

»Radicchio di Verona« findes i en tidlig og en sen type, med følgende karakteristika:

— den tidlige type: hovedet vejer 150-350 g; planten sås mellem den 1. og den 20. juli og høstes efter den 1. oktober; produktionen pr. ha må højst være på 13 t

— den sene type: hovedet vejer 100-300 g; planten sås mellem den 21. juli og den 15. august og høstes efter den 15. december; produktionen pr. ha må højst være på 11 t; ved høsten beholdes en stump af pæleroden (mindst 8 cm); denne salattype kræver en yderligere bearbejdning, idet den gennemløber en drivnings- og blegningsfase, der giver bladene den typiske sprødhed og letbitre smag.

Ved markedsføringen skal planter med den beskyttede oprindelsesbetegnelse »Radicchio di Verona« ikke blot opfylde ovenstående krav, men også være omhyggeligt og præcist afpudsede; hoved og rod skal være renset og vasket; planterne skal være ensartede med hensyn til hovedets størrelse og længde og den bevarede rodstumps dimensioner. Hovedet skal have en kompakt, let elliptisk form, der spidser til i toppen, med meget tydelige og åbne bladnerver; bladløvet skal være ensartet højrødt; og midtnerven skal være hvid helt ned til bunden. Hovederne skal være hele og sygdomsfrie (de må således ikke være angrebet af råd eller udvise andre forandringer, der gør dem uegnet til konsum), skal have et frisk udseende, skal være frie for skadedyr og skader forårsaget af sådanne, må ikke være unormalt fugtige på ydersiden og må ikke have fremmet lugt eller smag.

Planter med den beskyttede oprindelsesbetegnelse »Radicchio di Verona« sælges med en stump af pæleroden; denne må højst være 4 cm lang, og dens diameter skal stå i forhold til hovedets dimensioner.

3.3. Råvarer

—

3.4. Foder

—

3.5. Specifikke etaper af produktionen, som skal finde sted i det afgrænsede geografiske område

Såning, udplantning, høst, drivning, blegning, afpudsning og skylning skal ske i det under pkt. 4 anførte produktionsområde.

3.6. Særlige regler vedrørende udskæring, rivning eller emballering osv.

Planter med den beskyttede oprindelsesbetegnelse »Radicchio di Verona« skal emballeres i det afgrænsede geografiske område, da transport og håndtering kan medføre, at hovederne mister deres kompakte form og udviser tegn på ældning, med deraf følgende ringere kvalitet. Ved overgangen til konsum skal produktet emballeres som fastsat i EU's bestemmelser, i de nedenfor anførte forseglede pakninger:

— bakker af karton og/eller træ og/eller syntetisk materiale

— kurve af karton og/eller træ og/eller syntetisk materiale

— pakninger (30 × 40 cm) af karton og/eller træ og/eller syntetisk materiale

— pakninger (30 × 50 cm) af karton og/eller træ og/eller syntetisk materiale

— pakninger (40 × 60 cm) af karton og/eller træ og/eller syntetisk materiale

— netposer (0,5 kg eller 1,5 kg).

Pakningerne må kun indeholde et lag af varen og skal være forseglet på en sådan måde, at seglet brydes, når emballagen åbnes.

3.7. Specifikke mærkningsregler

Emballagen skal være påført produktets betegnelse og Fællesskabets symbol og bære en klart læselig etikette med oplysning om emballeringsvirksomhedens navn og adresse, varens vægt, pakningssted og -dato, sidste salgsdato samt alle andre oplysninger, der er obligatoriske ifølge landets og Fællesskabets lovgivning.

Logoet forestiller tre salathoveder af typen Radicchio di Verona; varens geografiske oprindelse er antydet med en tegning og en blå stribe, der afbilder Veronas arena og Adige-floden.

Den beskyttede oprindelsesbetegnelse »Radicchio di Verona« må ikke suppleres med andre oplysninger end de i dette sammenfattende dokument fastsatte. Det er tilladt at anføre navnet på produktionsvirksomheden og dennes lokalitet. Det er tilladt at anføre bedriftens mærke.

Den beskyttede oprindelsesbetegnelse »Radicchio di Verona« skal under alle omstændigheder anføres med væsentligt større skrift end alle andre oplysninger.

4. Præcis afgrænsning af det geografiske område

Planter med den beskyttede oprindelsesbetegnelse »Radicchio di Verona« produceres i nedenstående kommuner, der alle ligger i Veneto-regionen.

I Verona-provinsen følgende kommuner: Trevenzuolo, Salizzole, Nogara, Concamarise, Sanguinetto, Cerea, Casaleone, Legnago, Minerbe, Roveredo di Guà, Cologna Veneta, Veronella, Arcole, Zimella, Isola della Scala, Bovolone, Bevilacqua, S. Pietro di Morubio, Roverchiara, Gazzo Veronese, Sorgà, Erbè, Oppeano, Isola Rizza, Albaredo d'Adige, Pressana, Villa Bartolomea, Castagnaro, Terrazzo, Boschi S. Anna, Angiari og Bonavigo.

I Vicenza-provinsen følgende kommuner: Asigliano Veneto, Pojana Maggiore, Noventa Vicentina, Campiglia dei Berici, Agugliaro, Sossano, Villaga, Albettone, Orgiano, Alonte, Lonigo, Barbarano Vicentino og San Germano dei Berici.

I Padova-provinsen følgende kommuner: Casale di Scodosia, Castelbaldo, Masi, Megliadino S. Fidenzio, Megliadino S. Vitale, Merlara, Montagnana, Ospedaletto Euganeo, Saletto, S. Margherita d'Adige, Lozzo Atestino og Urbana.

5. Tilknytning til det geografiske område

5.1. Det geografiske områdes egenart

Planter med den beskyttede oprindelsesbetegnelse »Radicchio di Verona« dyrkes på frugtbar, frisk, dyb og veldrænet sandjord med stort indhold af organisk materiale. Klimaet egner sig specielt godt til denne produktion, da der er tale om et fastlandsklima med trykkende varme somre og kolde, tågede vintre, store årlige temperaturudsving og en nedbør, som er ret begrænset, men fordelt over hele året.

5.2. Produktets egenart

De specifikke egenskaber, hvorved planter med den beskyttede oprindelsesbetegnelse »Radicchio di Verona« adskiller sig fra andre produkter af samme varekategori, er bladenes særlige sprødhed, højrøde farve og letbitre smag.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»Radicchio di Verona« har et gammelt og veletableret omdømme. Denne plante blev først dyrket med salg for øje i begyndelsen af 1900-tallet, men den dyrkedes i køkkenhaver (»broli«) helt tilbage i slutningen af 1700-tallet; den er omtalt i Jaccini's landbrugsoversigt af 1882 (bind 5, del I). Den dyrkedes mellem rækker af frugttræer og vinplanter på højsletten omkring Verona; den er opført i kongelig præfekt, grev Luigi Sormano Moretti's »Monografia della provincia di Verona« (Firenze, 1911).

Giovanni Rorato beskriver radicchio således i sin bog »Cucina veneta« (1980): »Som blomster på et bord. Der er ingen tvivl om, at radicchio-plantens foretrukne hjemsted er Veneto-regionen, for det er her den er blevet dyrket gennem mange århundreder, selv om det først var i slutningen af det forrige århundrede, at den mere specialiserede og selektive dyrkning begyndte. Resultatet af den selektive dyrkning er, at der i dag findes mange forskellige typer radicchio: rød Treviso-radicchio, broget Castelfranco-radicchio, Chioggia-radicchio, Verona-radicchio (som også er rød), samt broget Lusia-radicchio i Polesine …«.

Radicchio di Verona er hovedingrediensen i mange traditionelle retter i Veneto-området (omelette al radicchio, cappelletti di castagne con salsa di noci e radicchio, fagottini di radiocchio osv.), hvilket utvivlsomt har bidraget til at gøre planten endnu mere kendt.

Plantens kompakte hoved, de sprøde blade og den karakteristiske letbitre smag er utvivlsomt et resultat af miljøet i produktionsområdet. Områdets fastlandsklima, de lave vintertemperaturer og den friske, dybe, veldrænede og frugtbare sandjords indhold af organisk materiale er årsagen til plantens karakteristiske smag.

Den århundredgamle dyrkning af planten, dens dyrkningsegenskaber, den vedvarende forskning og realiseringen af den specifikke dyrkningsteknik har medvirket til, at Radicchio di Verona har fået et omdømme, som nyder stor anerkendelse både i den faglige og videnskabelige litteratur og i kommerciel sammenhæng.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006)

Den konsoliderede udgave af produktionsbestemmelserne kan ses på:

www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

(1) EUT L 93 af 31.3.2006, s. 12.